BRATISLAVA 16. novembra (SITA) - Určenie ďalšieho postupu v rozbehnutých operáciách Severoatlantickej aliancie a dosiahnutie plnej operačnej spôsobilosti Síl rýchlej reakcie NATO (NRF) boli hlavnými témami dvojdňového zasadania Vojenského výboru NATO v Bruseli. Na stredajšom stretnutí náčelníkov generálnych štábov sa zúčastnil aj náčelník Generálneho štábu Ozbrojených síl (OS) SR Ľubomír Bulík.
Účastníci zasadania predebatovali predovšetkým aspekty vojenskej obrany, ktoré by mala obsahovať transformačná časť rokovacej agendy summitu NATO koncom novembra v lotyšskej metropole Riga. Zhodnotili aj pokračujúce vojenské misie vo svete s dôrazom na Afganistan a Kosovo. Viacerí vojenskí šéfovia ozbrojených síl členských krajín NATO na zasadnutí v Bruseli zdôraznili, že ocenia každý prejav ochoty posilniť sily NATO na nebezpečnom juhu Afganistanu a tým prispieť k úspechu medzinárodnej operácie ISAF, ktorá patrí medzi najväčšie a najdôležitejšie v histórii aliancie.
Veľkú pozornosť venovali na bruselskom zasadaní aj otázke operačnej spôsobilosti síl NRF, ktorá je kľúčovou pre kredibilitu NATO. Pozitívnym krokom a prínosom na podporu koncepcie NRF je pripravovaný návrh opatrení na financovanie strategickej prepravy a cvičení zo spoločného rozpočtu aliancie. Počas rokovania Vojenského výboru NATO vystúpil aj generálny tajomník aliancie Jaap de Hoop Scheffer. Skonštatoval, že od blížiaceho sa summitu NATO v Rige sa očakáva prehlbovanie politického dialógu, posilňovanie transatlantických väzieb a určenie ďalšieho smerovania kľúčových funkcií aliancie v jej transformačnom úsilí.
Informoval hovorca Ozbrojených síl SR Milan Vanga.